b'\n_START_ARTICLE_\nSenov\xc4\x97s Egipto architekt\xc5\xabra\n_START_SECTION_\nCharakteristikos\n_START_PARAGRAPH_\nSenov\xc4\x97s Egipto architekt\xc5\xabr\xc4\x85 galima skirstyti \xc4\xaf tris laikotarpius, atsi\xc5\xbevelgiant \xc4\xaf Senov\xc4\x97s Egipto periodus. Tai yra Senoji, Vidurinioji ir Naujoji karalyst\xc4\x97.\n_START_SECTION_\nSenoji karalyst\xc4\x97\n_START_PARAGRAPH_\nSenajai karalystei b\xc5\xabdingas faraono asmens sudievinimas. Tai atsispindi ir to meto statiniuose\xc2\xa0\xe2\x80\x93 tuo metu Egipte atsiranda monumentalioji architekt\xc5\xabra._NEWLINE_Valdant D\xc5\xbeoserui pastatoma D\xc5\xbeoserio piramid\xc4\x97 (60 m). I\xc5\xa1 prad\xc5\xbei\xc5\xb3 tai buvo mastaba, ta\xc4\x8diau v\xc4\x97liau Imhotepas, \xc5\xa1io statinio architektas, atrado, kad galima sustatyti vien\xc4\x85 mastab\xc4\x85 ant kitos, taip gaunant laiptuot\xc4\x85 piramid\xc4\x99. Tuo remiantis v\xc4\x97liau pastatytas vienas \xc5\xbeymiausi\xc5\xb3 Egipto architekt\xc5\xabrini\xc5\xb3 stebukl\xc5\xb3\xc2\xa0\xe2\x80\x93 Gizos piramid\xc5\xbei\xc5\xb3 ansamblis, kur\xc4\xaf sudar\xc4\x97 kelios piramid\xc4\x97s, tarp j\xc5\xb3\xc2\xa0\xe2\x80\x93 did\xc5\xbeiosios faraon\xc5\xb3 Chefreno, Cheopso, Mikerino piramid\xc4\x97s. Neseniai kasin\xc4\x97jant prie Chefreno piramid\xc4\x97s buvo atrastas dar vienos piramid\xc4\x97s pagrindas, tiksliau jo liekanos. Tada pai\xc5\xa1k\xc4\x97jo, kad i\xc5\xa1 viso b\xc5\xabta keturi\xc5\xb3 piramid\xc5\xbei\xc5\xb3. Sugriautoji priklausiusi Cheopso s\xc5\xabnui faraonui D\xc5\xbeedefrei (2524\xe2\x80\x932516). Sost\xc4\x85 u\xc5\xbe\xc4\x97mus kitam Cheopso s\xc5\xabnui jo pirmtako piramid\xc4\x97 buvo sugriauta, o \xc5\xa1alia jos ant kalno i\xc5\xa1kilo naujojo faraono Chefreno piramid\xc4\x97. Did\xc5\xbeiausioji i\xc5\xa1 piramid\xc5\xbei\xc5\xb3\xc2\xa0\xe2\x80\x93 Cheopso (auk\xc5\xa1tis\xc2\xa0\xe2\x80\x93 146,6 m). Jos pagridas, kurio kra\xc5\xa1tin\xc4\x97\xc2\xa0\xe2\x80\x93 230 metr\xc5\xb3, dengia 5 hektarus. Jai pastatyti prireik\xc4\x97 2,6 mln. luit\xc5\xb3 sverian\xc4\x8di\xc5\xb3 po 7 tonas._NEWLINE_Senojoje karalyst\xc4\x97je buvo statomos daugiausia grandiozin\xc4\x97s kapaviet\xc4\x97s, kuri\xc5\xb3 forma piramidin\xc4\x97. Labiausiai i\xc5\xa1siskiria keistoji Meidumo piramid\xc4\x97. Ji buvo pastatyta kaip laiptuotoji piramid\xc4\x97, paskui padidinta, o tada perstatyta kaip geometri\xc5\xa1kai taisyklinga piramid\xc4\x97. Atrodo, kad j\xc4\x85 pasistat\xc4\x97 faraonas Snoferu, nors neretai teigiama, jog darb\xc4\x85 prad\xc4\x97jo jo pirmtakas Hunis._NEWLINE_Prie piramid\xc5\xbei\xc5\xb3 randama daug kap\xc5\xb3, kuriuose laidoti \xc4\xafvair\xc5\xabs didikai. Kapai buvo paprasti, nepagra\xc5\xbeinti, tik retas kuris i\xc5\xa1ra\xc5\xa1ytas hieroglif\xc5\xb3 eil\xc4\x97mis. V\xc4\x97lesn\xc4\x97se kapuose bei \xc5\xa1ventyklose randame \xc4\xafvairios tematikos reljef\xc5\xb3, daugiausia su darbo vaizdais arba \xc5\xa1lovinan\xc4\x8diais dievus tekstais. Kapai statyti taip, kad imituot\xc5\xb3 senov\xc4\x97s egiptie\xc4\x8di\xc5\xb3 namus ar palapin\xc4\x97s sienas. Tai akivaizd\xc5\xbeiai atsispindi faraono Uno kape._NEWLINE_Did\xc5\xbeiausia laikotarpio naujov\xc4\x97 buvo saul\xc4\x97s \xc5\xa1ventyklos. I\xc5\xa1 j\xc5\xb3 geriausiai i\xc5\xa1likusi\xc2\xa0\xe2\x80\x93 smarkiai apardyta Niuser\xc4\x97s pastatytoji Abu Gurabe, netoli Abu Sirio. \xc5\xa0i\xc5\xb3 \xc5\xa1ventykl\xc5\xb3 pagrindin\xc4\x97 ypatyb\xc4\x97 buvo atvira saul\xc4\x97s aik\xc5\xa1tel\xc4\x97 su kolonada palei dvi sienas reljefamas saugoti, pro kuri\xc4\x85 patenkama \xc4\xaf didel\xc4\xaf kiem\xc4\x85 su did\xc5\xbeiuliu altorium prie\xc5\xa1ais abstrakt\xc5\xb3j\xc4\xaf kulto simbol\xc4\xaf\xc2\xa0\xe2\x80\x93 pauksuot\xc4\x85 ben ben, u\xc5\xbekelt\xc4\x85 ant pakylos. Tokios \xc5\xa1ventyklos statytos arti kap\xc5\xb3. Kapas su \xc5\xa1ventykla neretai sudarydavo u\xc5\xbedar\xc4\x85 kompleks\xc4\x85. Statybai naudoti sta\xc4\x8diakampio formos blokai, kurie atstojo kolonas._NEWLINE_Tuo laikotarpiu \xc5\xa1alia kap\xc5\xb3 randama pomirtini\xc5\xb3 laivi\xc5\xb3 palaidojim\xc5\xb3, bene pati garsiausia toki\xc5\xb3 laivi\xc5\xb3 rasta prie Cheopso piramid\xc4\x97s ir dabar eksponuojama Gizos muziejuje._NEWLINE_I\xc5\xa1 aptrup\xc4\x97jusi\xc5\xb3 fragment\xc5\xb3 matoma, kad V dinastijos paminklai buvo tikri senov\xc4\x97s Egipto architekt\xc5\xabros perlai. Greta toliau tvarkoma irigacin\xc4\x97 sistema. Architekt\xc5\xabroje naudojami \xc5\xa1viesos ir tamsos efektai. Baigiantis Senajai karalystei, mastabos ir did\xc5\xbeiuliai grandioziniai kapai \xc4\x97m\xc4\x97 prarasti savo vert\xc4\x99, nes jie neapsaugojo mumij\xc5\xb3 nuo pl\xc4\x97\xc5\xa1ik\xc5\xb3. Beveik visi Senosios karalyst\xc4\x97s kapai yra i\xc5\xa1pl\xc4\x97\xc5\xa1ti.\n_START_SECTION_\nVidurinioji karalyst\xc4\x97\n_START_PARAGRAPH_\nTai\xc2\xa0\xe2\x80\x93 auk\xc5\xa1tos kult\xc5\xabros, mokslo ir technikos i\xc5\xa1sivystimo laikotarpis. I\xc5\xa1kastas kanalas, jungiantis Raudon\xc4\x85j\xc4\x85 j\xc5\xabr\xc4\x85 ir Nil\xc4\x85._NEWLINE_Piramides stato jau ne i\xc5\xa1 blok\xc5\xb3, tod\xc4\x97l iki \xc5\xa1i\xc5\xb3 laik\xc5\xb3 jos nei\xc5\xa1liko. Svarbus Mentachotepo II kapas Deir al Bachri vietov\xc4\x97je. Tai\xc2\xa0\xe2\x80\x93 viena ant kitos sustatytos dvi terasos su stulp\xc5\xb3 eil\xc4\x97mis. Statinio vir\xc5\xa1uje stovi ma\xc5\xbea piramid\xc4\x97, atliekanti simbolio funkcij\xc4\x85. Perspektyvos efekt\xc4\x85 statytojai sprend\xc4\x97 spalvos pagalba: priekin\xc4\x97 stulp\xc5\xb3 dalis geltona, antroji m\xc4\x97lyna (\xc5\xa1i spalva kuria gilumos \xc4\xafsp\xc5\xabd\xc4\xaf). \xc5\xa0ioje \xc5\xa1ventykloje jau yra hipostilin\xc4\x97 sal\xc4\x97, perestilinis kiemas, vyrauja i\xc5\xa1ilgin\xc4\x97 kompozicin\xc4\x97 a\xc5\xa1is, kuri\xc4\x85 formuoja ir labiausiai i\xc5\xa1ry\xc5\xa1kina sfinks\xc5\xb3 al\xc4\x97ja. Kapuose randama begal\xc4\x97 reljef\xc5\xb3, kuriuose galima \xc4\xaf\xc5\xbevelgti stipri\xc4\x85 Memfio \xc4\xaftak\xc4\x85. J\xc5\xb3 randama pirmojo Nilo slenks\xc4\x8dio rajone, Vadi Hamamate, Hatnubo akmens lau\xc5\xbeyklose ir kitur. Reljefai ma\xc5\xbeai kuo pasikeit\xc4\x97, tik buvo kur kas i\xc5\xa1kilesni._NEWLINE_Energingiausiu statytoju laikimas faraonas Sesostris I: jis \xc4\xafk\xc5\xabr\xc4\x97 did\xc5\xbeiul\xc4\x99 saul\xc4\x97s \xc5\xa1ventykl\xc4\x85 Heliopolyje, kurioje pastatyti jo jubiliejiniai obeliskai. Jis stat\xc4\x97 arba atstatin\xc4\x97jo \xc4\xafvairiausiose Egipto vietov\xc4\x97se, neapleisdamas ir \xc5\xa1eimos rezidencijos T\xc4\x97buose, kuri\xc5\xb3 iki tol nelabai \xc5\xbeymus dievas Amonas dabar \xc4\x97m\xc4\x97 palengva kilti ir paliudijo v\xc4\x97lesni\xc5\xb3 dinastij\xc5\xb3 karali\xc5\xb3 vardai. Vidurin\xc4\x97s Karalyst\xc4\x97s T\xc4\x97b\xc5\xb3 statiniai v\xc4\x97lesni\xc5\xb3 faraon\xc5\xb3 buvo naudojami kaip akmens skaldyklos._NEWLINE_Faraonas Sesostris III atstato daugyb\xc4\x99 tvirtovi\xc5\xb3 piet\xc5\xb3 Egipte, kur v\xc4\x97liau imtas Nubijoje garbinti kaip dievas. Statybos apog\xc4\x97jus pasiektas valdant Amenemhetui III, kuriam sukurti statiniai bei skulpt\xc5\xabros yra mil\xc5\xbeini\xc5\xa1ko dyd\xc5\xbeio.'